Sag C-280/10
Kopalnia Odkrywkowa Polski Trawertyn P. Granatowicz og M. Wąsiewicz spółka jawna
mod
Dyrektor Izby Skarbowej w Poznaniu
(anmodning om præjudiciel afgørelse indgivet af Naczelny Sąd Administracyjny)
»Moms – direktiv 2006/112/EF – artikel 9, 168, 169 og 178 – fradrag af indgående afgift på transaktioner, der er foretaget med henblik på gennemførelse af et projekt vedrørende økonomisk virksomhed – køb af en grund foretaget af interessenterne i et selskab – fakturaer udstedt inden registreringen af det selskab, der anmoder om fradraget«
Sammendrag af dom
1.        Fiskale bestemmelser – harmonisering af lovgivningerne – omsætningsafgifter – det fælles merværdiafgiftssystem – fradrag for indgående afgift – fradragsrettens indtræden og omfang – investeringsomkostninger, som afholdes af interessenter med henblik på stiftelsen af og til brug for et endnu ikke registreret selskab
(Rådets direktiv 2006/112, art. 9, 168 og 169)
2.        Fiskale bestemmelser – harmonisering af lovgivningerne – omsætningsafgifter – det fælles merværdiafgiftssystem – fradrag for indgående afgift – den afgiftspligtige persons forpligtelser – besiddelse af en faktura, der indeholder visse angivelser
[Rådets direktiv 2006/112, art. 168 og art. 178, litra a)]
1.        Artikel 9, 168 og 169 i direktiv 2006/112 om det fælles merværdiafgiftssystem skal fortolkes således, at de er til hinder for en national lovgivning, der hverken tillader interessenter i et selskab eller selskabet at gøre en ret til fradrag for indgående merværdiafgift på investeringsomkostninger, som til brug for det nævnte selskab og med henblik på dets økonomiske virksomhed er blevet afholdt af disse interessenter inden stiftelsen og registreringen af selskabet, gældende.
Disse interessenter kan nemlig anses for afgiftspligtige personer i merværdiafgiftsmæssig henseende og er følgelig i princippet berettiget til at gøre en ret til fradrag af betalt indgående afgift gældende. I det omfang disse interessenter i henhold til national ret umuligt kan påberåbe sig de af selskabet foretagne afgiftspligtige transaktioner for at fritages for de merværdiafgiftsomkostninger, der er forbundet med de investeringstransaktioner, som er gennemført til brug for og med henblik på det nævnte selskabs virksomhed, skal sidstnævnte for at sikre den afgiftsmæssige neutralitet være i stand til at tage hensyn til disse investeringstransaktioner i forbindelse med merværdiafgiftsfradraget.
(jf. præmis 31, 35 og 38 samt domskonkl. 1)
2.        Artikel 168 og artikel 178, litra a), i direktiv 2006/112 om det fælles merværdiafgiftssystem skal fortolkes således, at de er til hinder for en national lovgivning, hvorefter et selskab ikke kan fradrage den betalte indgående merværdiafgift, når den faktura, som er udfærdiget inden merværdiafgiftsregistreringen og -identifikationen af det nævnte selskab, er blevet udstedt til sidstnævntes interessenter, selv om de materielle betingelser i nævnte artikel 168, litra a), synes opfyldt, således at navnlig dette selskab kan udøve sin ret til at fradrage merværdiafgift, og selv om de nødvendige oplysninger for at sikre en pålidelig og effektiv opkrævning af afgiften er etableret.
For så vidt som umuligheden for et sådant selskab for at udøve retten til fradrag skyldes den omstændighed, at dette selskab hverken var merværdiafgiftsregistreret eller -identificeret på tidspunktet for udfærdigelsen af fakturaen, og at fakturaen følgelig var blevet udstedt til interessenterne, må denne umulighed anses for at være resultatet af en rent formel forpligtelse, på trods af at der er identitetssammenfald mellem de personer, der har betalt den indgående merværdiafgift, og de, der udgør nævnte selskab. Opfyldelse af en sådan forpligtelse kan ikke kræves overholdt, når dette krav ville medføre, at udøvelsen af fradragsretten bortfaldt, og følgelig ville anfægte princippet om merværdiafgiftens neutralitet.
(jf. præmis 44-46, 49 og 50 samt domskonkl. 2)